রাজশাহী, ১০ জুলাই (শীর্ষ নিউজ ডটকম): আদিবাসী নারীকে বাড়ি থেকে তুলে নিয়ে হত্যার পর মধ্যযুগীয় কায়দায় গাছের সঙ্গে লাশ বেঁধে রাখার ঘটনায় রাজশাহীর গোদাগাড়ীতে ব্যাপক তোলপাড় শুরু হয়েছে। পুলিশ বিভাগ এ হত্যাকাণ্ডের রহস্য অনুসন্ধানে মাঠে নেমেছে। এদিকে আদিবাসীরা এ নির্মমতার প্রতিবাদে কর্মসূচি ঘোষণা করেছে। আগামীকাল সোমবার রাজশাহী নগরীতে আদিবাসী নারীকে হত্যাকাণ্ডের ঘটনায় মানববন্ধন ও প্রতিবাদ সমাবেশের ডাক দেয়া হয়েছে। আদিবাসী সাংস্কৃতিক উন্নয়ন সংস্থার পক্ষ থেকে এ ঘটনার তীব্র প্রতিবাদ জানিয়ে কর্মসূচি দেয়া  হয়েছে।  রাজশাহী পুলিশ সুপার এসএম রোকন উদ্দিন বলেন, বিষয়টি অনুসন্ধান ও হত্যাকাণ্ডের সঙ্গে জড়িতদের গ্রেফতার করতে পুলিশকে নির্দেশ দেয়া হয়েছে। অতিরিক্ত পুলিশ সুপার এসএম ইমরান হোসাইন ইতিমধ্যে ঘটনাস্থল পরিদর্শন করেছেন। পুলিশের ধারণা পারিবারিক কলহ ও জমিজমার বিরোধ নিয়ে এ হত্যাকাণ্ডের ঘটনা ঘটতে পারে।  প্রসঙ্গত, আজ রোববার গোদাগাড়ী থানা পুলিশ উপজেলার সদর ইউনিয়নের সিমলা গ্রামের একটি গাছের সঙ্গে বাঁধা ওই নারীর বিবস্ত্র লাশ উদ্ধার করেছে। চল্লিশোর্ধ মরিয়ম মুর্মুর লাশ বাড়ির পুকুরপাড়ের একটি বরই গাছের সঙ্গে  বিবস্ত্র অবস্থায় ঝুলিয়ে রাখা হয়। এ ঘটনায় তার ছেলে উইলিয়াম মুর্মু বাদী হয়ে গোদাগাড়ী থানায় মামলা দায়ের করেছে।  এলাকাবাসী জানায়, ২৫ বছর ধরে মরিয়ম স্বামী পরিত্যক্তা। এরপর থেকে তিনি বাবার বাড়িতেই থাকতেন। তবে কেন তাকে খুন করা হলো এ বিষয়ে কেউ কিছু বলতে পারছেনা। তার ঘরের কাগজপত্রও তছনছ করা হয়েছে। পুলিশের ধারণা বাড়ি থেকে তুলে এনে তাকে পরিকল্পিতভাবে খুন করে লাশ গাছে বেঁধে রাখা হয়েছে।  গোদাগাড়ী থানার অফিসার ইনচার্জ (ওসি) জাকিরুল ইসলাম জানান, বিষয়টি নিয়ে পুলিশ ব্যাপক অনুসন্ধান শুরু করেছে।  (শীর্ষ নিউজ  ডটকম/এমআর/ডিএইচ/এমএইচ/১৫.৫৫ঘ)